Göllesz Zoltán méltatása

A Magyar Vakok és Gyengénlátók Országos Szövetségének elnöksége 2025-ben a látássérült diákok érdekében végzett több évtizedes elkötelezett munkája, valamint a vak és gyengénlátó emberek számára szervezett kulturális programok elismeréseként Louis Braille-emlékérmet adományoz Göllesz Zoltánnak. 

Göllesz Zoltán zenei tagozatos általános iskolába járt, majd képzőművészeti szakközépiskolába nyert felvételt, de végül két szemműtét után, jobb szemére megvakulva, magántanulóként végezte el a középiskolát. Szabadidejében, amikor csak tehette, szívesen járt színházi előadásokra, koncertekre. A kezdetektől kulturális szervezőnek készült, folyamatosan keresve a lehetőséget, de mivel szülei gyógypedagógusok voltak, így a családi indíttatásnak köszönhetően levelező tagozaton ő is a gyógypedagógiai főiskolát végezte el. Mindeközben, 1984-ben a Vakok Iskolájában kezdett dolgozni nevelőként.
1995-ig a növendékek számára szervezett zenés, illetve irodalmi előadásokat az iskola dísztermében, rendhagyó tanórákra hívott előadókat, előadóművészeket, valamint rendszeres múzeumpedagógiai foglalkozásokat szervezett és közreműködött tapintható tárlatok létrehozásában. Szakdolgozatát Kulturális integráció címmel írta meg az érzék- és mozgásszervi fogyatékossággal élő embereknek nyújtható kulturális szolgáltatások fontosságáról. 

Szöllősi Ferenccel évtizedeken át archiválták és gondozták a Vakok Iskolája múlt századi dokumentumait, kiadványokat szerkesztettek, az iskola történetéről és annak egykori igazgatóiról könyvet adtak ki.

A Vakok Iskolája dísztermének hangversenyteremként való működésére 1995-ben nyílt lehetőség azzal az alapvetéssel, hogy a látássérült érdeklődőknek és kísérőiknek minden program díjmentes. Zoltán elvégzett az ELTE-n egy kulturális menedzser képzést, három évtizede a Nádor-terem programszervezője. Az elmúlt harminc év mérlege: négyezernél több hangverseny, számos színházi produkció és hetvennél több irodalmi est. Hatvankét Kossuth-díjas fellépő és szerző tisztelte meg a közönséget a Nádor-teremben, amely évente mintegy 17 ezer látogatót fogad. 

Göllesz Zoltán neve összeforrt a kultúraközvetítéssel és a Vakok Iskolája népszerű kulturális színterével, a Nádor-teremmel. Zoltán sok évtizedes munkája során mindig arra fókuszált, hogy minőségi kultúrát közvetítsen, és hatékonyan irányítsa rá a közfigyelmet az iskolára és a látássérült emberek ügyére.

Kitüntetéséhez szívből gratulálunk!



